Sultan Mudzaffar Shah I (Perak)

**Sultan Mudzaffar Shah ibni Sultan Mahmud Shah** () ialah pengasas dan Sultan pertama kerajaan Perak. Baginda memerintah Perak dari tahun 1528 sehingga 1549. 

Baginda ialah putera Sultan Melaka yang terakhir, iaitu Sultan Mahmud Shah dengan Puteri Onang Kening.

## Kehidupan awal
Raja Muzaffar diputerakan pada tahun 1505 di Melaka. Baginda merupakan putera kepada Sultan Melaka yang terakhir, Sultan Mahmud Shah dan Puteri Onang Kening. Bonda baginda ialah puteri kepada pemerintah Kelantan, Sultan Mansur Shah.

Semasa Portugis menakluk Melaka pada tahun 1511, Sultan Mahmud Shah bersama kaum kerabat dan pengikut baginda telah berundur ke Ulu Muar. Mereka kemudiannya terus berundur ke Pahang, lalu ke Bintan dan memerintah di sana. Di Bintan, Raja Muzaffar telah berkahwin dengan Tun Terang, yang merupakan saudara tiri baginda dan puteri kepada Tun Fatimah dengan suami pertamanya, Tun Ali.

Raja Muzaffar bersama Tun Terang dikurniakan 16 orang anakanda, antaranya termasuklah Raja Mansur, Raja Abdul Jalil, Raja Ahmad, Raja Dewi, Raja Fatimah, Raja Hatijah dan Raja Tengah. Baginda turut mempunyai seorang putera bernama Raja Muhammad dengan seorang gundik.

## Pemerintahan
Sewaktu zaman pemerintahan Sultan Mahmud Shah, Perak telah berada di bawah naungan Kesultanan Melaka. Beberapa pemimpin tempatan Perak, iaitu Tun Saban dan Nakhoda Kassim kemudiannya telah menghadap Sultan Mahmud Shah di Kampar bagi memohon seorang putera baginda untuk dirajakan di Perak. Baginda kemudiannya memilih Raja Muzaffar untuk dihantar ke Perak. Dari Kampar, Raja Muzaffar bersama kerabat dan pengikutnya berlayar ke Klang bagi melawat keluarganya. Dari Klang, Raja Muzaffar meneruskan pelayarannya ke Perak dengan bimbingan Nakhoda Tumi yang berasal dari Manjung. Raja Muzaffar akhirnya tiba di Beting Beras Basah, disambut oleh Tun Saban dan dibawa masuk ke Perak melalui Sungai Perak. Raja Muzaffar kemudiannya ditabalkan sebagai Sultan Perak pada tahun 1528 dengan gelaran Sultan Muzaffar Shah di Tanah Abang, kini terletak di kawasan Lambor Kanan.

Sejurus menaiki takhta, Sultan Muzaffar Shah telah menitahkan Tun Mahmud, anak Tun Isap Barakah yang berada di Selangor untuk datang ke Perak. Baginda kemudiannya melantik Tun Mahmud sebagai Bendahara. Setelah adinda baginda, Sultan Alauddin Riayat Shah II yang merupakan Sultan Johor mendengar khabar pelantikan itu, Sultan Alauddin telah memanggil Tun Mahmud ke Johor atas permintaan Bendahara Johor, Tun Isap Barakah.

Menurut Sejarah Perak, tidak lama setelah Sultan Muzaffar Shah menaiki takhta, konflik mula tercetus antara baginda dengan Tun Saban yang tidak mahu mengahwinkan anaknya, Tun Merah dengan baginda Sultan. Baginda kemudiannya memaksa Tun Merah untuk datang ke istana sehingga mencetuskan pertempuran. Baginda telah menawarkan jawatan Bendahara kepada sesiapa yang dapat membunuh Tun Saban. Megat Terawis telah menerima tawaran itu dan berjaya membunuh Tun Saban dalam peperangan. Baginda kemudiannya melantik Megat Terawis sebagai Bendahara Perak yang baharu menggantikan Tun Mahmud yang telah pergi ke Johor. Sejak daripada itu, keturunan Megat Terawis terus memegang jawatan Bendahara sehingga zaman pemerintahan Sultan Iskandar Dzulkarnain.

Sultan Muzaffar Shah telah memerintah Perak selama 21 tahun dan mangkat pada tahun 1549. Baginda dimakamkan di Tanah Abang, kini terletak di Lambor Kanan.

## Lihat juga
* Sejarah Perak
* Sultan Perak

## Rujukan

## Pautan luar
* Riwayat hidup Sultan Mudzaffar Shah I